Virallinen lehti nro C 219 , 30/07/1999 s. 0400



B4-0377, 0379, 0385, 0386 ja 0402/99 Päätöslauselma Kosovon tilanteesta Euroopan parlamentti, joka - ottaa huomioon aikaisemmat Kosovosta ja entisestä Jugoslaviasta antamansa päätöslauselmat, - ottaa huomioon YK:n turvallisuusneuvoston päätöslauselmat 1160 (1998), 1199 (1998) ja 1203 (1998), A. on syvästi järkyttynyt Kosovon etnisten puhdistusten kasvavasta raakuudesta ja tämän prosessin aiheuttamista inhimillisistä kärsimyksistä, B. ottaa huomioon, että Serbian johtama Kosovon albaaniväestöön kohdistuva pelottelu- ja hyökkäyskampanja on kiihtynyt viime kuukausien aikana ja se on kulminoitunut useiden kylien hävittämiseen ja johtanut satojen tuhansien miesten, naisten ja lasten joukkopakoon naapurimaihin kauhistuttavissa olosuhteissa, C. korostaa, että tämä Serbian ja Jugoslavian viranomaisten raaka hyökkäys on, sen lisäksi että se on aiheuttanut Euroopassa yhden pahimmista inhimillisistä tragedioista sitten toisen maailmansodan päättymisen, vakavasti heikentänyt koko eteläisen Balkanin alueen tilanteen vakautta, D. toteaa, että väkivallan ja ihmisoikeusrikkomusten dramaattista lisääntymistä on pidettävä presidentti Milosevicin sekä Serbian ja Jugoslavian viranomaisten tahallisena yrityksenä tuhota Kosovon kansan kollektiivinen identiteetti, E. korostaa, että presidentti Milosevicin kieltäytyminen ratkaisemasta Kosovon raakalaismaista konfliktia rauhanomaisesti neuvotteluteitse, jatkuvat hyökkäykset Kosovon kansaa vastaan sekä alueen inhimillisen katastrofin jatkuva paheneminen ovat saaneet aikaan sen, että Naton oli pakko tehdä päätös liittoutuneiden iskuista Jugoslavian tasavallassa sijaitsevia sotilaskohteita vastaan, F. ottaa huomioon, että Nato päätti jäsenvaltioidensa yksimielisellä päätöksellä ryhtyä rajoitettuun sotilaalliseen toimintaan Jugoslavian liittovaltion joukkoja vastaan saadakseen Jugoslavian noudattamaan aikaisempia sopimuksia ja Rambouillet´n sopimusluonnoksen periaatteita, G. panee syvästi pahoitellen merkille, että huolimatta Naton pyrkimyksistä olla haavoittamatta siviiliväestöä, sen ilmaiskut Jugoslavian liittotasavallassa sijaitsevia sotilaskohteita vastaan ovat johtaneet myös siviiliuhreihin, H. pahoittelee sitä, että Yhdistyneet kansakunnat ja sen turvallisuusneuvosto eivät voineet täysin osallistua päätökseen pakottaa presidentti Milosevic hyväksymään neuvotteluratkaisu Kosovon konfliktiin, kun kaksi turvallisuusneuvoston pysyvää jäsentä esti turvallisuusneuvostoa pitämästä yllä YK:n arvovaltaa ja panemasta täytäntöön asiasta itse antamiaan päätöslauselmia, I. katsoo, että vakaat ja hedelmälliset pitkän aikavälin suhteet Venäjän federaatioon ovat keskeisen tärkeät sekä EU:lle että Natolle; katsoo, että näiden suhteiden vuoksi ei kuitenkaan voida estää EU:ta ja Natoa toimimasta tilanteessa, jossa jo ennestään sekasortoisen alueen vakautta horjutetaan ja toteutetaan kansanmurhaa, J. korostaa, että ihmisoikeusstandardien maailmanlaajuisten normien lujittamisen olisi oltava etusijalla kansalliseen itsemääräämisoikeuteen liittyviin kysymyksiin nähden, K. katsoo, että on välttämätöntä lisätä EU:n jäsenvaltioiden välistä yhteistyötä ja vastuun jakamista Kosovossa, Montenegrossa, entisessä Jugoslavian tasavallassa Makedoniassa ja Albaniassa kehittyvän akuutin pakolaiskriisin ratkaisemiseksi, L. korostaa lisäksi, että etusijalle olisi asetettava ihmisistä huolehtiminen kyseisellä alueella tarjoamalla heille suojaa, ruokaa ja lääkkeitä, jotta he voivat nopeasti palata koteihinsa heti konfliktin päätyttyä, mutta että poikkeuksellisena ja väliaikaisena toimenpiteenä pakolaisista olisi huolehdittava myös unionin jäsenvaltioissa, M. on yhä selvempää, että tarvitaan maailmanlaajuista lähestymistapaa, jotta voitaisiin käsitellä perin pohjin kaikkia Kaakkois-Euroopan maiden ongelmia ja jotta alue saataisiin todella vakaaksi, N. on hyvin huolestunut tilanteesta Republica Srpskassa, sillä viimeaikainen kehitys vaarantaa vakavasti ulkopuolisille vaikutuksille alttiit Daytonin sopimukset, O. ottaa huomioon, että Kosovon, Serbian ja Montenegron kansat ovat presidentti Milosevicin ja hänen hallituksensa ajaman tarkoituksellisesti rikollisen politiikan uhreja; 1. Tuomitsee jyrkästi Serbian ja Jugoslavian joukkojen ja puolisotilaallisten joukkojen Kosovossa harjoittaman tahallisen ja laajojen etnisten puhdistusten ja ihmisten ja heidän omaisuutensa raa'an tuhoamisen politiikan; 2. Hyväksyy välttämättöminä sotilaalliset toimet Jugoslavian liittovaltion joukkoja vastaan, koska Rambouillet´n neuvottelut epäonnistuivat eikä myöhemmissä välitysyrityksissä saavutettu tuloksia; 3. Kehottaa Serbian ja Jugoslavian viranomaisia viipymättä ja täysimääräisesti panemaan täytäntöön YK:n turvallisuusneuvoston päätöslauselmat 1160 (1998), 1199 (1998) ja 1203 (1998) sekä: - vetämään Serbian ja Jugoslavian joukot Kosovosta ja lopettamaan etniset puhdistukset sekä ihmishenkien ja omaisuuden raa'an tuhoamisen, - luomaan olosuhteet, joissa pakolaiset voivat turvallisesti palata koteihinsa, - sopimaan kansainvälisten turvajoukkojen käytöstä ja - luomaan olosuhteet, joissa Kosovon konflikti voidaan ratkaista poliittisesti; 4. On vakuuttunut siitä, että kestävän poliittisen ratkaisun tulee perustua kansainvälisesti taattuun Kosovon laajamittaiseen itsehallintoon nykyisten Jugoslavian liittovaltion rajojen sisällä; 5. Pitää tervetulleena YK:n pääsihteerin Kofi Annanin tekemää aloitetta toimia välittäjänä konfliktin ratkaisemiseksi; 6. Pyytää neuvostoa tekemään kaikkensa saadakseen YK:n turvallisuusneuvoston ja Euroopan turvallisuus- ja yhteistyöjärjestön (ETYJ) puheenjohtajan mukaan toimintaan humanitaarisen hätätilanteen ratkaisemiseksi ja rauhanturvaamis- ja rauhaanpakottamistehtäviin valtuutettujen monikansallisten maajoukkojen lähettämisen järjestämiseksi, niin että pakolaiset voivat palata koko Kosovon alueelle; 7. Kehottaa komissiota, neuvostoa ja jäsenvaltioita Euroopan unionin nimissä ja läheisessä yhteistyössä Venäjän ja Yhdysvaltojen kanssa kutsumaan turvallisuusneuvoston koolle sekä pyytämään sitä luomaan «suojellun humanitaarisen vyöhykkeen», joka kattaa koko Kosovon alueen; 8. Kehottaa neuvostoa, komissiota ja jäsenvaltioita - kunkin jäsenmaan koon ja taloudellisten mahdollisuuksien mukaisesti - johtamaan pakolaisten auttamista sekä naapurimaiden ja niiden alueiden avustamista, joihin pakolaiset ovat paenneet; 9. Kehottaa neuvostoa koordinoimaan humanitaariset toimet entistä tehokkaammin muiden kansainvälisten järjestöjen kanssa alueen pakolaisille annettavan avun lisäämiseksi ja pyytää neuvostoa ja jäsenvaltioita kantamaan vastuunsa ja osoittamaan samaa auttamisen halua kuin Euroopan asukkaat, joista kymmenet tuhannet ovat valmiita ottamaan Kosovon pakolaisia luokseen, kunnes tilanne sallii heidän paluunsa Kosovoon; 10. Korostaa kuitenkin, että pakolaisia ei evakuoida alueelta muutoin kuin vapaaehtoiselta pohjalta; 11. On tyytyväinen komission äskettäin tekemään päätökseen 250 miljoonan euron myöntämisestä karkotettujen kosovolaisten auttamiseksi sekä niiden Kosovon rajavaltioiden auttamiseksi, jotka eniten kärsivät tästä joukkokarkotuspolitiikasta, ja kehottaa komissiota ja neuvostoa toimimaan läheisessä yhteistyössä unionin budjettivallan käyttäjänä osaltaan toimivan Euroopan parlamentin kanssa; 12. Kehottaa jäsenvaltioiden hallituksia sopimaan ja viipymättä hyväksymään ehdotukset EU:n yhteisistä toiminnoista hätäsiirtolaisten tilapäiseksi suojelemiseksi ja solidaarisuuden osoittamiseksi, jotta Kosovon hätäsiirtolaisille voidaan tarjota välitöntä suojaa EU:ssa; 13. Kehottaa komissiota, neuvostoa ja jäsenvaltioita tekemään - yhteistyössä USA:n ja Venäjän kanssa - neuvostossa päätettävän yhteisen strategian muodossa toteutettavan, koko eteläistä Balkania koskevan laajamittaisen aloitteen, joka suunnataan koko alueen taloudelliseen ja sosiaaliseen jälleenrakentamiseen, ja toistaa, että Kaakkois-Eurooppa tarvitsee vakaussopimuksen, joka avaa pitkällä aikavälillä mahdollisuudet alueen poliittiseen ja taloudelliseen vakauttamiseen ja sen ja Euroopan unionin suhteiden vahvistamiseen; 14. Katsoo, että rauha ja vakaus koko alueella edellyttää demokratian ja oikeusvaltion luomista Jugoslaviaan ja kehottaa siksi neuvostoa ja komissiota tehostamaan Serbian ja Montenegron väestölle suuntaamaansa tiedotusta, erityisesti lähettämällä serbiankielisiä radio- ja tv-lähetyksiä; 15. Pyytää Belgradin viranomaisia takaamaan täyden liikkumavapauden Saharov-palkinnon saaneelle Ibrahim Rugovalle ja pyytää häntä tulemaan puhumaan parlamentin ulko- ja turvallisuusasiain sekä puolustuspolitiikan valiokunnalle; 16. Kehottaa neuvostoa tehostamaan ja vahvistamaan suhteitaan Montenegron hallitukseen, jonka rooli on ollut keskeinen pyrittäessä estämään kriisiä laajenemasta entisestään; 17. Kehottaa neuvostoa ja jäsenvaltioita tekemään merkittävän aloitteen Yhdistyneiden kansakuntien uudistamiseksi, jotta voidaan lisätä sen mahdollisuuksia osallistua täysimääräisesti rauhanturvaamis- ja rauhaanpakottamistoimiin, ja kehottaa neuvostoa ja jäsenvaltioita vahvistamaan yhteistä ulko- ja turvallisuuspolitiikkaa EU:n oman rauhanturvaamis- ja rauhaanpakottamiskapasiteetin luomiseksi; 18. Vaatii presidentti Milosevicin ja muiden sotarikoksiin ja etnisiin puhdistuksiin syyllistyneiden saattamista entistä Jugoslaviaa koskevan kansainvälisen rikostuomioistuimen eteen ja toistaa pyyntönsä, että valtiot, jolla on näyttöä edellä mainittujen henkilöiden rikosoikeudellisesta ja poliittisesta vastuusta Kroatiassa, Bosniassa ja Kosovossa tehtyihin rikoksiin, toimittaisivat kyseisen todistusaineiston välittömästi tuomioistuimelle; esittää vetoomuksen sen puolesta, että tehtyjä julmuuksia koskevien todistajanlausuntojen ja todisteiden etsintätyöstä vastaisivat myös valtioista riippumattomat järjestöt, joilla on tarvittavaa asiantuntemusta; 19. Pyytää ratifioimaan kansainvälisen rikostuomioistuimen perussäännön, jotta sitä voitaisiin käyttää välineenä sotarikosten ehkäisemiseen tulevaisuudessa; 20. Kehottaa puhemiestään välittämään tämän päätöslauselman komissiolle, neuvostolle, Natolle, Yhdistyneille kansakunnille ja presidentti Milosevicille sekä Albanian, entisen Jugoslavian tasavallan Makedonian, Jugoslavian liittovaltion, Montenegron ja Serbian hallituksille ja parlamenteille sekä Ibrahim Rugovalle.